Vivica Genaux
Vivica Genaux er en amerikansk mezzosopran, uddannet på Indiana University i Bloomington og hos Claudia Pinza, Ezio Pinzas datter, som stadig er hendes sanglærer. Vivica Genaux debuterede i 1994 i Milwaukee som Isabella i Giacomo Rossinis opera Italienerinden i Algier. I 1997 debuterede hun på Metropolitan Opera som Rosina i Barberen i Sevilla, og i de efterfølgende år fortsatte hun som Rossini-sanger, indtil hun i 1999 mødte sin senere mentor René Jacobs, der fik hende til at vende sig mod barokopera, især værker af Georg Friedrich Händel og Johann Adolf Hasse.
Vivica Genaux' repertoire består hovedsagelig af Rossini- og Haydn-partier samt partier i barokoperaer, der typisk er skrevet for kastratsangere. Disse partier er fx den unge helt, Sextus, i Händels Giulio Cesare in Egitto og Piramo i Hasses Piramo e Tisbe.
Vivica Genaux har indspillet en cd med arier af Antonio Vivaldi med titlen Pyrotechnics (2009), der viser hendes fabelagtige teknik og smukke mørktonede stemme. Hun optrådte i januar 2011 i Holmens Kirke i København i anledning af Concerto Copenhagens 20-års jubilæum med et program, der indeholdt den italienske sangerinde Faustina Bordonis signaturarier.